En 20 år gammel mann er sendt på legevakta med ryggsmerter etter at han selv ringte politiet klokken 18.24 og fortalte at han var blitt skutt i ryggen i Kolstadgata på Tøyen i Oslo.

– Han hadde fått hull i jakka, og kunne selv plukke vekk kula, sier opersjonsleder Ola Krokan til NRK.

Politiet antok det var brukt et luftvåpen, og trodde det ble skutt fra et bygg.

Bevæpnet politi lette i området, og en time senere ble en mann i 20-årene pågrepet i en leilighet i området. Det ble funnet et luftvåpen og ammunisjon, og mannen ble kjørt i arresten.

– Såvidt vi vet nå er det ingen relasjon mellom fornærmede og den pågrepne, sier Krokan.

Saken etterforskes videre av Grønland politistasjon.